Kućni posjeti za starije osobe (26/8/04) - 2004-08-26
Zdravstvene agencije vraćaju se ovoj tradiciji kako bi odgovorile na nove potrebe tržišta
Bolesni, a niste u mogućnosti otići k liječniku? Takva se situacija u mnogim zemljama rješava kućnom posjetom liječnika, bolje rečeno, rješavala se nekad, s obzirom da fenomen kućnih posjeta sve više odumire. No, kako stanovništvo zapadne hemisfere biva sve starije, sve je veća potreba za povratkom kućnih posjeta. Neke američke zdravstvene agencije sada počinju odgovarati na te nove potrebe tržišta – i to povratkom tradiciji kućnih pregleda. 84-godišnja Jeanette u posljednje vrijeme pati od bolova u želucu. Liječnik James Scerpella došao ju je posjetiti u njezinom domu. Dok liječnikov pomoćnik mjeri tjelesnu temperaturu i krvni tlak, doktor Scerpella joj preslušava rad srca i pluća. Jeanette živi u umirovljeničkom domu u blizini Milwaukeeja. Njezin suprug, koji pati od Alzheimerove bolesti, živi u djelu kompleksa u kojem je stanovnicima osigurana pomoć. Premda u kompleksu ima dosta medicinskih sestara i raznih pomoćnika, među stalno zaposlenima nema niti jednog liječnika. To je i razlog dolaska doktora Scerpelle. On je član Udruge liječnika koji dolaze u kućne posjete, kompanije sa sjedištem u Michiganu, koja pruža usluge u nekoliko američkih saveznih država. Direktorica marketinga Mary Zelenko kaže da sve više ljudi traže usluge navedene kompanije. "Ljudi mogu gledati televiziju u trenutku dolaska liječnika umjesto da sjede u neudobnim stolcima i dugo čekaju na pregled. Oni se ne moraju brinuti ni o kakvim transportnim problemima i izlasku iz doma," kaže gospođa Zelenko. Dakle, liječnici koji dolaze u kućne posjete organizirani su u udrugu. Njihovo udruženje ima svoje internet stranice na kojima se nalazi popis liječnika koji pružaju kućne preglede. Kad je popis prvi put objavljen, prije četiri godine, te su se usluge nudile u svega devet saveznih država. Danas, međutim, udruga ima svoje članove u 40 država. No, da bi se odgovorilo na traženja oko jednog milijuna teško pokretnih i nepokrenih Amerikanaca, udruženje procjenjuje da bi njihovi liječnici trebali obavljati deset puta više kućnih posjeta nego sada. Građani koji nisu u stanju otići do klinike, često se nadaju da će neki određeni zdravstveni problem nestati sam od sebe. Međutim, većinom se ipak događa da manji zdravstveni problem preraste u veći, tako da ti pacijenti na kraju završavaju u ambulanti hitne pomoći. Liječnik James Scerpella ističe da bi se to moglo spriječiti kad bi se briga o njihovom zdravstvenom stanju obavljala u njihovim domovima. "Za vrijeme kućnog pregleda možete uočiti promjene u razini natrija, razini soli u tijelu...Možete uočiti je li netko dehidrirao i prije nego se zbog toga razboli," kaže dr. Scerpella. Sa sve većim brojem starijih Amerikanaca, sigurno je da će postojati još veća potreba za liječnicima poput doktora Scerpelle koji skrbe o svojim pacijentima ma gdje da se oni nalaze. No, neki liječnici odlaze u kućne posjete svega jedan puta tjedno. Objašnjava dr. Shawn Antle: "To je puno kompliciranije no imati vlastitu kliniku. Stoga, većina liječnika ne ide u kućne posjete. No, ukoliko vam se to sviđa, postoji određena količina zadovoljstva u svemu tome. " Dr. Antle smatra da obaviti podrobnu kućnu posjetu, znači pregledati više od pacijenta: ima li u kući dovoljno hrane? Je li kuća čista, prljava, omogućava li okolina dovoljno odmora i sna? Stoga, on sam zaviruje u frižidere svojih pacijenata da se uvjeri da jedu zdravu i svježu hranu. Ukoliko je potrebno, i sam stupa u akciju te organizira dovoženje hrane za svoje pacijente.